নজরুল ইসলাম মজুমদার

নজরুল ইসলাম মজুমদার (জন্ম: ডিসেম্বর ১৯৫৬; স্থানীয়ভাবে হেলাল সাহেব নামে পরিচিত) বাংলাদেশের একজন শিল্পোদ্যোক্তা ও ব্যবসায়ী, যিনি নাসা গ্রুপের প্রতিষ্ঠাতা ও চেয়ারম্যান হিসেবে পরিচিত। ১৯৯০ সালে প্রতিষ্ঠিত নাসা গ্রুপের নেতৃত্বে তিনি প্রতিষ্ঠানটিকে দেশের অন্যতম বৃহৎ শিল্পগোষ্ঠীতে পরিণত করেছেন, যার কার্যক্রম পোশাক উৎপাদন, ব্যাংকিং, রিয়েল এস্টেট, শেয়ার ব্রোকারেজ, শিক্ষা ও ভ্রমণসহ বিভিন্ন খাতে বিস্তৃত ।

প্রাথমিক জীবন 
নজরুল ইসলাম মজুমদার ১৯৫৬ সালের ডিসেম্বর মাসে বাংলাদেশের কুমিল্লা জেলার লাকসাম উপজেলার এক মুসলিম পরিবারে জন্মগ্রহণ করেন। তিনি চট্টগ্রাম বিশ্ববিদ্যালয় থেকে ইংরেজি বিষয়ে সম্মান (অনার্স) এবং পরবর্তীতে ১৯৮০ সালে মাস্টার্স ডিগ্রী অর্জন করেন।

কর্মজীবন 
নাজরুল ইসলাম মজুমদার ১৯৯০ সালে নাসা গ্রুপ অব ইন্ডাস্ট্রিজ প্রতিষ্ঠা করেন। প্রতিষ্ঠার পর থেকে তিনি নাসা গ্রুপের চেয়ারম্যান হিসেবে দায়িত্ব পালন করছেন এবং গ্রুপের কারখানাসহ বিভিন্ন প্রতিষ্ঠান পরিচালনা করে থাকেন।

তিনি ১৯৯০ সালে রূপালী ইন্স্যুরেন্সে ক্যারিয়ার শুরু করেন এবং পরবর্তীতে সিটি জেনারেল ইন্স্যুরেন্সে সহকারী ব্যবস্থাপক হিসেবে দায়িত্ব পালন করেন। ২০০৪ সালে প্রভাতি ইন্স্যুরেন্সে যোগ দিয়ে ক্লেইম ও রিইনস্যুরেন্স বিভাগে কাজ শুরু করেন, এবং ২০১৯ সালে প্রভাতি ইন্স্যুরেন্সের অতিরিক্ত ব্যবস্থাপনা পরিচালক পদে পদোন্নতি পান।

চাঁপাইনবাবগঞ্জ জেলার সদর উপজেলার বড় ইন্দারা মোড়ে অবস্থিত এক্সিম ব্যাংক কৃষি বিশ্ববিদ্যালয় বাংলাদেশ (ইবাউবি) প্রতিষ্ঠা করেন। এটি দেশের প্রথম বেসরকারি কৃষি বিশ্ববিদ্যালয় হিসেবে স্বীকৃত । এছাড়া ২০০২ সালে নিজ এলাকায় একটি দাওরা হাদিস সমমানের কওমি মাদরাসা প্রতিষ্ঠা করেন।

১৯৯৯ সালে শাহজাহান কবির এক্সিম ব্যাংক প্রতিষ্ঠা করেন, তখন নজরুল ইসলাম প্রতিষ্ঠাতা সদস্য ছিলেন। প্রতিষ্ঠাতা চেয়ারম্যান মৃত্যুবরণ করলে ২০০৯ সাল থেকে ২০২৪ সালের আগস্ট মাস পর্যন্ত চেয়ারম্যানের দায়িত্ব পালন করেন। এছাড়া ২০০৮ সালের জানুয়ারিতে তিনি বেসরকারি ব্যাংক উদ্যোক্তাদের সংগঠন বাংলাদেশ অ্যাসোসিয়েশন অব ব্যাংকস (বিএবি) এর চেয়ারম্যান নির্বাচিত হন। তিনি ২০০৮ সাল থেকে দীর্ঘ প্রায় ১৭ বছর আওয়ামীলীগ সরকারের আমলে বিএবির চেয়ারম্যানে দায়িত্ব পালন করেন।

ব্যক্তিগত জীবন 
নজরুল ইসলাম মজুমদারের স্ত্রী নাসরিন ইসলাম এক্সিম ব্যাংকের উদ্যোক্তা পরিচালক হিসেবে দায়িত্ব পালন করেন। এই দম্পতির দুই সন্তান রয়েছে – বড় মেয়ে আনিকা ইসলাম লন্ডনে নাসা প্রোপার্টিজ লিমিটেডের ডিরেক্টর হিসেবে দায়িত্ব পালন করছেন এবং ছেলে ওয়ালিদ ইবনে ইসলাম ২০১৩ থেকে ২০২১ সাল পর্যন্ত বাংলাদেশের নাসা গ্রুপের ডিরেক্টর হিসেবে কাজ করেছেন।

সমালোচনা 
২০২৫ সালের ১৭ ফেব্রুয়ারি দুর্নীতি দমন কমিশন (দুদক) তাঁর বিরুদ্ধে ৭৮১.৩১ কোটি টাকা অবৈধ সম্পদ সঞ্চয়ের অভিযোগে মামলা করে। দুদক মনে করে তিনি ক্ষমতা অপব্যবহার করে এত বিপুল সম্পদ অর্জন করেছেন, যা তাঁর আয় অনুযায়ী ব্যাখ্যা করা যাচ্ছে না। একই অভিযোগে বলা হয়েছে যে তিনি বিভিন্ন ব্যাংক থেকে অনুদান আদায় এবং ব্যাংক কোম্পানি আইন সংস্কারের মাধ্যমে স্বার্থ সংশ্লিষ্ট উদ্যোক্তাদের সুবিধা দিয়েছেন।

অপরদিকে, ২০২৪ সালের ২৫ আগস্ট বাংলাদেশ ব্যাংক এক্সিম ব্যাংকের পরিচালনা পর্ষদ পুনর্গঠন করে নজরুল ও তার স্ত্রীর নাম পরিচালনা পর্ষদ থেকে সরিয়ে দেয়। সেই সঙ্গে আর্থিক গোয়েন্দা সংস্থা (বিএফআইইউ) তার ও স্ত্রীর ব্যাংক হিসাব ফ্রিজ করে দেয়। ২০২৫ সালের ১ জানুয়ারিতে তদনুসারে তার ও তার পরিবারের বিদেশ যাত্রায় নিষেধাজ্ঞা আরোপ করা হয়। পরবর্তীতে ৪ ফেব্রুয়ারি ২০২৫ ঢাকা ক্রিমিনাল বিশেষ জজ আদালত তার স্ত্রীসহ দুই সন্তানের ৫২টি ব্যাংক হিসাব জব্দের নির্দেশ দেয়। ২০২৪ সালের ২ অক্টোবর পুলিশ তাকে ঢাকার গুলশান এলাকা থেকে গ্রেফতার করে এবং সে সময় দুদকের মামলার পাশাপাশি এক ছাত্রী হত্যা মামলায়ও জিজ্ঞাসাবাদ চালায়। তদন্তকারী সংস্থা পর্যবেক্ষণ করেছে যে তিনি যুক্তরাজ্যে প্রায় £৪৩.২৩ মিলিয়ন (প্রায় ৬৫৬ কোটি টাকা) মূল্যের সম্পত্তি রাখেন, যা তিনি বৈধ উৎস ছাড়াই অর্জন করেছেন বলে সন্দেহ করা হচ্ছে।

আরও দেখুন 

 বাংলাদেশ অ্যাসোসিয়েশন অব ব্যাংকস

তথ্যসূত্র 

বাংলাদেশী শিল্পপতি
বাংলাদেশের ব্যবসায়ী
১৯৫৬-এ জন্ম